钦定古今图书集成/历象汇编/岁功典/第042卷 > 《广东志书》 > 夏云多奇峰赋 明钱文荐
## 钦定古今图书集成/历象汇编/岁功典/第042卷 > 《广东志书》 > 夏云多奇峰赋 明钱文荐

“客有依树而息影，临流而赋诗者，会追河朔，游拟南
皮。碧沼暑退，玉壶冰随；羽觞罢举，纨扇停挥。聊移远
目，忽睹灵奇。”于时似烟非烟，如雾非雾；絪缊而起，庵
蔼而聚；合体则一柱孤擎，分状则千岩悉具。其为峰
也，高参霄汉，远亘天涯；峭乃崒嵂，空则谽砑；或擢根
而连杪，或敷叶而带葩；或凌风而叠雪，或映日而流
霞。著色浅澹，布境幽遐。纷纷竞赏，煜煜争夸。髣髴崑
仑之五色，依稀嵩少之三花。至于绿萝径封，青莲烟
叶。窈窕难测，嵯峨易睹。谁将地肺，倒插天府。驱遣岂
鞭，斲雕宁斧。则有。误认王母之辇，虚疑神女之台。香
馥郁以犹在，态轻盈而忽来。所以望气者思宝鼎于
汾水，求仙者慕银阙于蓬莱。徒惜其“残晖欲收，异彩
将散。高标半折，连影中断。势倾危其不支，容黯黮以
无见。类舟覆兮凄惋，同岳颓兮眷恋。无怪乎会心者
犹注想而凝眸，惜景者遂兴咨而发叹也。况其时值
炎蒸，气乖润湿，倚崖树槁，萦岫苔涩。虽仰天而频望，
徒触石而罕出。傥乘龙以高飞，庶施雨之遍及